ועדת הפנים והגנת הסביבה, כנסת 20, פרוטוקול מספר 369, 2017-03-06 09:00

דוד אמסלם: בוקר טוב.

דוד אמסלם: אני מתכבד לפתוח את ישיבת ועדת הפנים והגנת הסביבה בנושא אי חיבור מחנות צה"ל בהודה ושומרון לביוב.

דוד אמסלם: זאת ישיבת מעקב.

דוד אמסלם: להזכירכם, קיימנו דיון ב-29 לפברואר, בדיוק לפני שנה.

דוד אמסלם: האמת היא שבגלל שלא עקבתי אני באופן אישי אחרי הנושא הזה הרבה זמן, לכן החמצנו את הדיון.

דוד אמסלם: בכל מקרה, אני ביקשתי מצה"ל לתת לנו איזשהו דיווח מה קורה עם העניין הזה.

דוד אמסלם: ברור לכם שאנחנו בקטע הזה לא מקבלים את המצב שצה"ל מזרים את הביוב בחלק מהמקומות לוואדיות הסמוכים.

דוד אמסלם: זה דבר שלא מתקבל על הדעת.

דוד אמסלם: אני מבקש משירי לתת לנו איזושהי סקירה קצרה בנושא ואחרי כן אני רוצה לשמוע את עמדתכם בעניין.

<שירי ספקטור בן ארי: תודה רבה.

<שירי ספקטור בן ארי: מרכז המחקר והמידע התבקש לכתוב איזשהו מסמך מעקב בעקבות הדיון היום.

<שירי ספקטור בן ארי: ככלל, אפשר להגיד שהתכנית לחיבור בסיסי צה"ל לשפכים הותוותה בהחלטת ממשלה 1770 בשנת 2010 כאשר ההחלטה דיברה על כלל בסיסי צה"ל בישראל ומתייחסת לכ-180 בסיסים.

<שירי ספקטור בן ארי: ההחלטה עצמה מולאה באופן חלקי.

<שירי ספקטור בן ארי: הייתה אמורה להיות עד סוף שנת 2015 וההחלטה עצמה מולאה באופן חלקי.

<שירי ספקטור בן ארי: ככלל, ההחלטה לא התייחסה לבסיסים ביהודה ושומרון.

<שירי ספקטור בן ארי: זו הייתה החלטה מקדמית של הוועדה שהחליטה על אילו בסיסים היא הולכת לדון.

<קריאה: כולל תקצוב.

<שירי ספקטור בן ארי: כולל תקצוב.

דוד אמסלם: לא הבנתי.

דוד אמסלם: החלטת הממשלה התייחסה לבסיסי צה"ל.

<שירי ספקטור בן ארי: התייחסה לבסיסי צה"ל באופן כללי, קבעה קריטריונים באילו בסיסים היא הולכת לדון, זאת אומרת, קבעה סדרי עדיפויות לבסיסים שצריך לטפל בהם.

<שירי ספקטור בן ארי: הבסיסים ביהודה ושומרון לא נכללו בהחלטה מכל מיני סיבות שאני משערת שאנשי המשרדים יפרטו.

<שירי ספקטור בן ארי: בהחלטה המקורית נכללו בה בסופו של דבר 11 בסיסים בלבד מיהודה ושומרון.

דוד אמסלם: מה אמרה ההחלטה?

<שירי ספקטור בן ארי: ההחלטה תקצבה חיבור של בסיסי צה"ל למערכות ביוב.

<שירי ספקטור בן ארי: מדובר על כ-177 בסיסים.

<שירי ספקטור בן ארי: מדובר על החלטה לשנים 2010 עד 2015 והיא קבעה סדר עדיפויות לחיבור הבסיסים האלה.

דוד אמסלם: למה צריך החלטת ממשלה?

דוד אמסלם: משרד המשפטים כאן?

דוד אמסלם: לא.

דוד אמסלם: לא הוזמנו.

דוד אמסלם: אני אשאל את המשרד להגנת הסביבה.

דוד אמסלם: למה צריך החלטת ממשלה בדבר כזה?

דוד אמסלם: האם זה חוקי להזרים ביוב לוואדיות?

<קריאה: ברור שלא.

<איתן ארם: משרד הביטחון.

<איתן ארם: שני תיקונים קטנים.

<איתן ארם: קודם כל, בהחלטה היו גם בסיסים ביו"ש.

<שירי ספקטור בן ארי: 11 בסיסים ביו"ש.

<איתן ארם: הייתה רשימה בתוכה היו בסיסים ביו"ש.

<איתן ארם: לא הייתה החלטה שלא מחברים את יו"ש.

<איתן ארם: ההחלטה גם אמרה שצריך להשלים את חיבור כלל הבסיסים.

דוד אמסלם: את זה הבנתי.

דוד אמסלם: לא את זה שאלתי.

<איתן ארם: ההחלטה לא תקצבה את החיבור אלא היא אמרה שצריך להשלים את החיבור וקבעה איזשהו תקציב, קבעה שחלקו צריך להגיע בהלוואה, אבל היא לא תקצבה את החיבור.

דוד אמסלם: לא את זה שאלתי.

<איתן ארם: דבר נוסף שחשוב לי להגיד.

<איתן ארם: אין בסיסים שמזרימים באופן קבוע שפכים החוצה.

<איתן ארם: יש תקלות, יש בסיסים שהפתרון שלהם הוא לא סביבתי, הוא לא עומד בתקנים העדכניים.

<איתן ארם: אין בסיסים שבאופן מוגדר מזרימים החוצה וזה חשוב להבהיר ושיהיה כאן על השולחן.

דוד אמסלם: אני שואל שאלה עקרונית אחרת וזאת השאלה ששאלתי.

דוד אמסלם: אני הבנתי מהדיון הקודם שצה"ל מזרים ביוב לוואדיות.

<בני אלבז: רק בתקלות.

<בני אלבז: יש שם בורות ספיגה והם באים לרוקן אותם אבל רק בתקלות זה זורם.

<איתן ארם: לא בורות ספיגה אלא בורות רקב.

<איתן ארם: בורות אטומים שמגיעה ביובית ושואבת אותם.

דוד אמסלם: איצ'ה, מה המצב?

דוד אמסלם: אנחנו הרי חוזרים על הדיון הקודם.

דוד אמסלם: הרי בסופו של דבר אני מניח שאם לא הייתם מזרימים לוואדיות, לא הייתה בעיה.

דוד אמסלם: מה הבעיה?

<יצחק מאיר: אם אני זוכר נכון, החלטת הממשלה נבעה כתוצאה מביקורת שעלתה בוועדה הזאת ובוועדות אחרות לגבי המצב.

<יצחק מאיר: זאת אומרת, אם משרד הביטחון היה מטפל בבסיסים בכל הארץ בתחום הביוב, לא הייתה מגיעה החלטת ממשלה.

דוד אמסלם: אני מניח כך.

<יצחק מאיר: אני מוכן לוותר על כבודי ולתת לשירי להשלים את הדברים.

דוד אמסלם: עוד מעט.

דוד אמסלם: היא תמשיך.

<יצחק מאיר: היא עשתה עבודה מצוינת.

דוד אמסלם: אני אתן לך להמשיך בסקירה.

דוד אמסלם: זה בסדר.

דוד אמסלם: אני מתעכב כרגע על איזושהי נקודה מסוימת ספציפית ושואל האם באופן בסיסי מהמצב שאתה מכיר ביהודה ושומרון יש הזרמה של ביוב לוואדיות.

דוד אמסלם: הרי אני ראיתי את זה בעיניים.

דוד אמסלם: אתה הראית לי.

<יצחק מאיר: לאורך שנים רבות.

<יצחק מאיר: כן.

דוד אמסלם: אתה הרי לקחת אותי וראיתי את זה בעיניים.

דוד אמסלם: יכול להיות שראיתי משהו אחר.

<יצחק מאיר: מה שאומרים כאן, זאת תקלה אבל זאת תקלה שנמשכת 15-20 שנים.

דוד אמסלם: תקלה מתמשכת.

<יצחק מאיר: זאת לא תקלה.

<יצחק מאיר: זאת תופעה.

דוד אמסלם: תודה.

דוד אמסלם: שירי, תמשיכי.

<שירי ספקטור בן ארי: כמו שאמרתי, החלטת הממשלה בכלל הארץ בוצעה באופן חלקי.

<שירי ספקטור בן ארי: היא נגעה לשנים 2010-2015.

<שירי ספקטור בן ארי: כיום, מתוך כ-180 בסיסים שחולטו בהחלטת הממשלה, מאה עדיין לא מחוברים בכלל ישראל.

דוד אמסלם: שוב פעם אני שואל, למה צריכה להיות החלטת ממשלה?

דוד אמסלם: יש את משרד הביטחון, שיחבר.

דוד אמסלם: כל מטבח שמקים משרד הביטחון, זאת החלטת ממשלה?

<שירי ספקטור בן ארי: צריך לשאול את משרד הביטחון.

<שירי ספקטור בן ארי: יכול להיות שבגלל שמדובר בתקציב בסדר גודל גדול.

דוד אמסלם: במשרד הביטחון מדובר על תקציבים שהם בעשרות מיליארדי שקלים.

דוד אמסלם: אני מניח שעוד כמה מיליוני שקלים, זה לא הסיפור.

<שירי ספקטור בן ארי: כמו שאמרתי, לא קיבלנו את הנתונים הרשמיים והמלאים ממשרד הביטחון לגבי מצב החיבור של הבסיסים באיו"ש.

<שירי ספקטור בן ארי: קיבלנו את הנתונים מאיגוד ערים שומרון ואיגוד ערים יהודה ומהנתונים האלה עולה - - -

דוד אמסלם: אתם ביקשתם מהם את הנתונים והם לא נתנו לכם?

<שירי ספקטור בן ארי: ביקשנו ועדיין לא קיבלנו.

דוד אמסלם: למה לא נתתם להם את הנתונים?

<איתן ארם: העברנו נתונים.

<איתן ארם: הגיעה בקשה נוספת בשבוע שעבר.

<איתן ארם: אמרנו שמה שחסר נמסור כאן בוועדה ונבהיר בוועדה.

<איתן ארם: אם אחר כך יידרשו השלמות נוספות, יקבלו.

<שירי ספקטור בן ארי: לפי הנתונים של איגודי הערים, איגודי הערים התייחסו לכארבעים בסיסים באזור יהודה ובאזור שומרון.

<שירי ספקטור בן ארי: בערך ארבעים אחוזים מתוך הבסיסים שנמסרו לנו מחוברים היום לתשתיות ביוב תקינות.

<שירי ספקטור בן ארי: שישים אחוזים מחוברים או לפתרונות שאינם תקינים, זאת אומרת, הם בורות רקב או בורות ספיגה, או לפי הדיווחים של איגודי הערים הם מוזרמים לסביבה באיזושהי צורה.

<שירי ספקטור בן ארי: אני חושבת שדבר שהכי בלט כל הזמן שניסינו לקבל תשובות ולהבין את הנושא היה חוסר הבהירות בנוגע לסמכויות לגבי מי אמור לאכוף את כל הנושא של חיבור בסיסי צה"ל לטיפול שפכים באיו"ש כאשר לא ברור באיזו מידה יש למשרד להגנת הסביבה סמכויות, באיזו מידה יש לאיגודי ערים סמכויות, למשרד הביטחון עצמו, למינהל האזרחי.

<שירי ספקטור בן ארי: כל אחד טוען שהסמכות שלו היא מוגבלת בהקשר הזה ושבסופו של דבר ההחלטה היא של משרד הביטחון עצמו.

<שירי ספקטור בן ארי: אני חושבת שזה דבר שהוא בהחלט עומד בבסיס הנושא כאן.

דוד אמסלם: תודה.

דוד אמסלם: בזמנו בפרוטוקול שהוצאתי, הוצאנו מכתב.

דוד אמסלם: בוועדה ביקשנו שמשרד הביטחון יעביר תוך חודשיים דוח מיפוי של כלל בעיות הביוב במחנות צה"ל, אומדן עלויות ותכנית רב שנתית לביצוע ותיקון המצב הקיים היום בתחום.

דוד אמסלם: לא העברתם לנו שום דבר.

דוד אמסלם: אתה היית בדיון הזה.

<איתן ארם: הייתי בדיון.

דוד אמסלם: אני כותב דברים ואתה חושב שאני שוכח.

<איתן ארם: אני לא חושב.

דוד אמסלם: אז למה?

דוד אמסלם: אתה חושב שזאת רק המלצה ואם לא בא לך, אתה לא עושה.

<איתן ארם: הייתי בדיון הקודם.

<איתן ארם: אני זוכר את הבקשה.

<איתן ארם: העבודה גם נעשתה.

<איתן ארם: היא לא הושלמה.

דוד אמסלם: לא שאלתי אם היא הושלמה או לא.

דוד אמסלם: אני כתבתי לך מכתב.

דוד אמסלם: אני לוקח את העסק ברצינות, אולי קצת יותר מאשר אתה וזה לא התפקיד שלי.

דוד אמסלם: אני לא עובד משרד הביטחון ולא מזהם כלום.

דוד אמסלם: אני עשיתי כאן דיון לפני שנה ואני מקריא לך מה כתבתי.

דוד אמסלם: אתה היית בדיון הזה.

דוד אמסלם: הקראתי כרגע את מה שכתבתי.

דוד אמסלם: דרך אגב, חודשיים זה מביא אותנו לסביבות אפריל 2016.

דוד אמסלם: בפסח כנראה אתה בחופשה, אז חיכיתי במאי-יוני.

דוד אמסלם: אתה מספר לי שעוד היום אתה עובד?

דוד אמסלם: אתה רוצה שאני אזמן את שר הביטחון לכאן?

<איתן ארם: אני אומר שהעבודה נעשתה בחלקה הגדול והיא עדיין לא הושלמה כי עלו דברים ועלו נתונים נוספים שלא הכרנו.

דוד אמסלם: אני הייתי מציע לך לא לתת את התשובה הזאת.

דוד אמסלם: היא לא אינטליגנטית, בלשון המעטה.

דוד אמסלם: שנה אתה מדבר אתי על נתונים.

דוד אמסלם: אני מבקש ממך שתיתן לי נתונים, מיפוי, אומדן.

דוד אמסלם: אתה רוצה?

דוד אמסלם: אני אעשה את זה בשבוע.

<איתן ארם: אני לא בטוח שאפשר לעשות את זה בשבוע.

דוד אמסלם: אני אביא לך בן אדם שיעשה לך את זה בשבוע.

דוד אמסלם: אתה מדבר אתי שנה ואתה עוד אומר לי שאתה אוסף את הנתונים?

<איתן ארם: אני אומר שכל הנתונים שהיו בידינו נעשו בהתאם לבקשה שלך או לדברים שנאמרו בדיון הקודם.

<איתן ארם: נתונים נוספים שקיבלנו לאחרונה מהפיקודים, בשבועות האחרונים, הם עדיין לא מופיעים במסגרת אותה עבודה.

<איתן ארם: כל הנתונים שהיו בידינו עד אז, העבודה בעניינם הסתיימה.

דוד אמסלם: אני ביקשתי מיפוי.

דוד אמסלם: יש לך מיפוי של כלל בעיות הביוב בתחומי מחנות צה"ל, אומדן עלויות, תכנית רב שנתית לביצוע ותיקון המצב הקיים?

דוד אמסלם: יש לך דבר כזה?

<איתן ארם: יש לי, אני אומר, בנוגע לתשעים אחוזים מהבסיסים.

דוד אמסלם: דרך אגב, למה לגבי עשרה אחוזים מהבסיסים לא היה לך?

דוד אמסלם: אני עוד מעט אכנס לתשעים אחוזים, אבל למה לא היה לך לגבי עשרה אחוזים?

דוד אמסלם: למה אתה לא יודע?

דוד אמסלם: בכמה בסיסים מדובר?

<איתן ארם: הנתונים הנוספים שהגיעו אלינו הם בין שלושים לארבעים בסיסים נוספים שהגיעו מהפיקודים ואותם אנחנו בודקים כרגע.

דוד אמסלם: כמה בסך הכול בסיסים או נקודות שלא מחוברות לקו הביוב ביהודה ושומרון?

<איתן ארם: ביהודה ושומרון או בכלל?

דוד אמסלם: אנחנו מדברים כרגע על יהודה ושומרון.

דוד אמסלם: הדיון שלי כרגע הוא לגבי כל הארץ, אבל אני התנעתי דיון לגבי יהודה ושומרון.

דוד אמסלם: אבל בכל הארץ.

דוד אמסלם: אותי מעניינת מדינת ישראל.

<איתן ארם: תכף נגיד לך בדיוק כמה יש ביהודה ושומרון.

<קריאה: 13.

<איתן ארם: ביהודה ושומרון, 13 על פי הנתונים שיש לנו כרגע.

דוד אמסלם: 13 בסיסים שלא מחוברים?

<איתן ארם: שעוד נדרשים לחיבור.

<איתן ארם: חלק בעבודה, חלק נחתמו הסכמים והם בטיפול של המועצה.

<איתן ארם: יש עוד 13 בסיסים שצריכים להתחיל בעניינם מאפס.

דוד אמסלם: אלה לא הנתונים שיש לנו מאיגודי ערים.

<איתן ארם: אנחנו עובדים בשיתוף.

<יצחק מאיר: אין פער גדול בין הנתונים כי ישבנו אתם וראינו מה בוצע.

דוד אמסלם: על איזו גזרה אתה מדבר?

דוד אמסלם: על בנימין?

דוד אמסלם: על מה?

<יצחק מאיר: אתה מדבר על יהודה ושומרון ואני מייצג כאן את איגוד יהודה.

דוד אמסלם: ומדינת ישראל בכלל?

דוד אמסלם: כל המדינה?

<איתן ארם: בכל המדינה, סדר גודל של עוד מאה בסיסים שנדרשים לחיבור.

<איתן ארם: שוב, אנחנו צריכים לבדוק את הנתונים החדשים שהגיעו אבל מה שהיה לנו עד עכשיו, זה סדר הגודל.

דוד אמסלם: איתן, אני רוצה קודם כל לשמוע את האחרים ואני אחזור אליך לאחר מכן.

דוד אמסלם: אני פשוט לא מקבל את זה בשום פנים ואופן שאני יושב כאן לפני שנה ואתה נותן לי תשובות מהסוג הזה.

דוד אמסלם: זאת פשוט בושה וחרפה.

דוד אמסלם: זה זלזול.

דוד אמסלם: תבין, אני לא עובד צה"ל ולא שייך למערכת הביטחון.

דוד אמסלם: אני מקדיש לזה המון שעות.

דוד אמסלם: לא יכול להיות שאתה בא אחרי שנה ונותן לי תשובה מהסוג הזה.

דוד אמסלם: אני לא רוצה לספר לך אם הייתי המנהל שלך, מה הייתי עושה לך על זה.

דוד אמסלם: ניהלתי כמה אנשים בחיים שלי.

דוד אמסלם: זה לא הגיוני.

דוד אמסלם: אולי אתה ציפית שאני לא אעשה את הפגישה הזאת אבל כנראה אתה לא מכיר אותי.

דוד אמסלם: כל פגישה, אני בסוף עושה אותה שוב.

דוד אמסלם: אני עוקב אחרי הדברים, גם אם לוקח קצת יותר זמן.

דוד אמסלם: זה רק מעלה לי יותר את הפיוזים כשהזמן עובר ואתה לא עושה כלום.

דוד אמסלם: זה לא הגיוני.

דוד אמסלם: אתה יודע מה?

דוד אמסלם: אני נעלב מההתנהלות הזאת שלך.

דוד אמסלם: לכן אני גם כועס עכשיו.

דוד אמסלם: אני רוצה לעבור למשרד להגנת הסביבה.

דוד אמסלם: ארז, מה נשמע?

דוד אמסלם: קודם כל, מבחינת מחנות צה"ל, אני מבין שהאחריות של מחנות צה"ל היא בתוך הבסיס אבל מחוץ לבסיס זה כבר הופך להיות בעיית מדינת ישראל.

דוד אמסלם: זאת אומרת, שלכם.

דוד אמסלם: מה קורה עם הזרמת הביוב מחוץ לבסיס?

<אמיר ארז: השאלה אם זה בישראל או ביו"ש.

דוד אמסלם: תתייחס לשניהם.

<אמיר ארז: בישראל, בעיקרון יש להם חובה כמו כל גוף אחר.

<אמיר ארז: אני אעביר את הכדור לחגי שידבר על נוהל העבודה של המשרד מול צה"ל, נושא שעלה כאן בוועדה והוא לא סגור.

דוד אמסלם: לפני מספר חודשים – בשנה שעברה - אנחנו שינינו את החוק.

<לירון אדלר מינקה: לגבי המדבירים.

דוד אמסלם: רק לגבי המדבירים?

<לירון אדלר מינקה: כן.

<לירון אדלר מינקה: זה לא היה כללי.

<אמיר ארז: זה לגבי ישראל.

דוד אמסלם: אחרי כן יבואו לכאן שר הביטחון, הצבא, הרמטכ"ל, כמו שהיה בשנה שעברה, כדי שלא נשנה את החוק ובסוף שינינו אותו כי זה מה שקורה עם צה"ל.

דוד אמסלם: עכשיו זה הביוב, אז אלה היו המדבירים.

דוד אמסלם: אחר כך תספרו לנו למה יש לכם בתי דין צבאיים ואתם מטפלים בזה לבד.

<אמיר ארז: לגבי יו"ש זה עוד יותר מורכב כי הסמכויות של המשרד הן אך ורק בתחומי ההתיישבות הישראלית.

<אמיר ארז: לפי המפות שהאלוף חתם עליהן, רוב הבסיסים הם לא יושבים בקווים האלה ושם אין לנו סמכויות.

דוד אמסלם: ומי הסמכות שם?

<אמיר ארז: המינהל האזרחי.

<לירון אדלר מינקה: פנייה שלכם למשרד הביטחון בעניין הזה, לא בהפעלת סמכות אלא פנייה למשרד הביטחון שיטפל בנושא.

<אמיר ארז: הנה, חגי יכול לתת לך דוגמאות אמיתיות מהשטח.

דוד אמסלם: בסדר.

דוד אמסלם: דרך אגב, דברו אתי על כל המדינה ולא רק על יהודה ושומרון.

דוד אמסלם: יהודה ושומרון זה קטע מהמדינה והמדינה היא קצת יותר רחבה מיהודה ושומרון.

<חגי בלכנר: בכל המדינה, היכן שניתן, במדינת ישראל, אנחנו כן אוכפים, היכן שניתן.

<חגי בלכנר: בשנים האחרונות ניתנו גם הודעות תשלום קנס לצה"ל בגין הזרמות שפכים.

דוד אמסלם: מה זאת אומרת?

דוד אמסלם: צה"ל משלם מתקציבו את הקנס?

דוד אמסלם: אני רוצה להבין.

דוד אמסלם: או שזה משהו אישי?

<חגי בלכנר: זה משהו שנרשם לצבא הגנה לישראל, מי המפקד.

<חגי בלכנר: לעניין התשלום זה משהו שהוא נגרר כבר שנים, אם משלמים או לא משלמים.

<חגי בלכנר: אולי רק מקרים בודדים.

דוד אמסלם: אתם מבינים שזאת בדיחה.

דוד אמסלם: בסוף האחריות צריכה להיות של מפקד הבסיס, שהוא ישלם את זה.

דוד אמסלם: לא הצבא.

דוד אמסלם: מה זה הצבא?

דוד אמסלם: אתה מעביר מהכיס הזה לכיס הזה?

<קריאה: בכל מקרה לא משלמים.

דוד אמסלם: אחר כך אני אסכם את זה.

<חגי בלכנר: כמו שאמיר אמר, ביו"ש זה עוד יותר חמור כי אין לנו בכלל סמכויות.

דוד אמסלם: בסדר.

דוד אמסלם: עכשיו נעזוב את איו"ש.

דוד אמסלם: דבר אתי על כלל המדינה.

דוד אמסלם: מה המצב היום מבחינתם?

דוד אמסלם: האם יש הזרמה באופן שוטף?

<חגי בלכנר: הזרמות קבועות אני לא מכיר.

<חגי בלכנר: הזרמות שלא מטופלות, תקלות ודברים תחזוקתיים שלא מטופלים, יש מקרים כאלה.

<חגי בלכנר: כן.

דוד אמסלם: מה זה לא מטופלים?

דוד אמסלם: כמו שאמר איצ'ה, יכול להיות שזה זמני 15 שנים.

<בני אלבז: נכון.

<בני אלבז: 15 שנים, שלוש וארבע שנים ואני בהחלט יכול להגיד שיש מקומות עם תקלות.

דוד אמסלם: זאת אומרת, יש הזרמה של ביוב במשך שלוש שנים וזה נראה לך עדיין תקלה.

<חגי בלכנר: זאת ממש לא תקלה.

<חגי בלכנר: גם היה לנו מקרה שהתחלנו הליכי אכיפה וזימנו אנשים ממשרד הביטחון ומצה"ל להליכי אכיפה, לשיחות בירור ושימועים שנערכו למפקדים על הזרמות שהיו ושלא טופלו.

<חגי בלכנר: כמובן שאנחנו מגיעים לזה אחרי שניסינו לדבר אתם, כתבנו מכתבים, הראינו תמונות, היינו בסיור בשטח ובכל זאת הדברים האלה נמשכים.

<חגי בלכנר: אז הגענו לשלב של זימון לשימוע ובעקבות הזימונים לשימוע האלה פתאום זזו דברים, השקיעו כספים והדברים האלה נפתרו.

<בני אלבז: אני אתן לך דוגמה לגבי המקרה שהוא מדבר עליו.

<בני אלבז: באגד מחנות בית אל היו בעיות קשות - - -

דוד אמסלם: בני, עוד מעט אני אתן לך את רשות הדיבור לגבי יהודה ושומרון.

דוד אמסלם: חכה.

<בני אלבז: זאת דוגמה לפעילות נגד מפקד בסיס.

<איתן ארם: מחנות בית אל מחוברים.

<בני אלבז: נכון מאוד.

<בני אלבז: אני נותן דוגמה טובה אחרי אכיפה.

דוד אמסלם: עוד מעט נגיע ליהודה ושומרון.

דוד אמסלם: אני רוצה להישאר עם חגי.

דוד אמסלם: אתה עדיין מכיר תקלות מתמשכות שקיימות גם היום?

<חגי בלכנר: בודדות, אבל כן.

דוד אמסלם: שלח לי את המקרים האלה.

דוד אמסלם: קח לך שבוע ושלח לי את הרשימה היכן לדעתך יש תקלות מתמשכות.

דוד אמסלם: מבחינתי תקלה מתמשכת - - -

<חגי בלכנר: אין לי שום בעיה להעביר את הנתון, אבל זה לא יהיה להיום.

דוד אמסלם: לא היום.

<חגי בלכנר: אני צריך קצת זמן כדי לבדוק את זה.

דוד אמסלם: אין בעיה.

דוד אמסלם: קח שבועיים.

<איתן ארם: היכן שיש תקלות שנמשכות שלוש-ארבע שנים, גם אני אשמח לדעת.

<איתן ארם: אנחנו לא מכירים את זה.

דוד אמסלם: דרך אגב, לא צריכה להיות תקלה שנמשכת לא שבועיים וגם לא שבוע.

דוד אמסלם: אני אספר לך מה קורה כאשר תקלה נמשכת יום ואיך זה עובד.

דוד אמסלם: אני אספר לך גם מה קורה באיגוד, כשיש להם תקלה של חצי יום, מה אני מקבל כאן ואיזה קנסות הם מקבלים כולל אישיים.

דוד אמסלם: חגי, תכין לי איזשהו מסמך לגבי כל המקומות שיש בהם תקלה.

דוד אמסלם: דרך אגב, תקלה מבחינתי, כפי שאמרתי, מעל שבוע, זאת תקלה.

דוד אמסלם: זה המון זמן.

דוד אמסלם: זה המון ביוב.

<חגי בלכנר: אלה דברים מאוד דינאמיים.

<חגי בלכנר: יכול להיות שאני אכתוב לך משהו שתוקן.

דוד אמסלם: אין החכם אלא מה שעיניו רואות.

דוד אמסלם: אנחנו מדברים על אותו רגע.

דוד אמסלם: זאת אומרת, מהרגע שאתה כותב.

<אמיר ארז: רק להשלים.

<אמיר ארז: גם במקומות שזאת לא תקלה ויש מתקנים, המתקנים מיושנים.

<אמיר ארז: בריכות חמצון, קשה לקרוא לזה מתקן שמכבד את שנת 2017.

<אמיר ארז: גם כשיש מכוני טיהור שלא מתפקדים ומה שיוצא מהם הוא ברמה בינונית, זה גם זיהום.

<אמיר ארז: אנחנו לא נגיד שזאת תקלה, אבל זה זיהום.

דוד אמסלם: אני אגיד לך מה אני חושב.

דוד אמסלם: יש סור מרע ויש קצת סור מרע וטיפה עשה טוב.

דוד אמסלם: אני עוד לא נמצא במצב הזה.

דוד אמסלם: הם כרגע מזרימים ביוב ואני ראיתי בעיניים שלי ביהודה ושומרון.

דוד אמסלם: הייתי עם איצ'ה והוא הראה לי.

דוד אמסלם: הרי מאיפה נולד הדיון?

דוד אמסלם: הדיון נולד כתוצאה מסיור שעשיתי.

דוד אמסלם: יכול להיות שהם לא מגדירים את זה כביוב, אין לי מושג, אולי אני הרחתי אבל אני ראיתי ביוב.

דוד אמסלם: כנראה יש להם בעיה בהרחה וכנראה הם מגדירים את זה אחרת.

דוד אמסלם: אני כרגע רוצה קודם כל את התקלות שאתם מכירים כתקלות, שיש הזרמה.

דוד אמסלם: לגבי איך מחנות צה"ל נכון לשנת 2017 עדיין יש להם בורות ספיגה, שאלה קשה.

דוד אמסלם: אפילו שאלה קשה מאוד.

דוד אמסלם: מה זה שבעים מיליארד שקלים ועדיין עושים לנו בורות ספיגה?

דוד אמסלם: לכל יש אבל לא לזה.

דוד אמסלם: למסיבות יש, למסיבות פרידה יש, למסוקים יש, לכל יש, חוץ מאשר לביוב ולחיילים הקטנים.

<הלל גלזמן: אני מרשות הטבע והגנים.

<הלל גלזמן: שנים רבות אני מלווה את הנושא של הזרמת ביוב.

<הלל גלזמן: אנחנו עובדים עם המשרד להגנת הסביבה, בצמוד לרשות המים ואחרים.

<הלל גלזמן: אנחנו עוסקים בניטור הנחלים, באיתור מוקדי זיהום.

<הלל גלזמן: החברים ממשרד הביטחון, יש לי דוגמה אחת.

<הלל גלזמן: כבוד היושב ראש, ביקשת דוגמה.

<הלל גלזמן: בצפון יש בסיס על הר מירון.

<הלל גלזמן: אני מלווה אותו מעל שלושים-ארבעים שנים, כבר שלושים שנים, הביוב מזרים את שפכיו.

דוד אמסלם: על מה אתה מדבר?

דוד אמסלם: על מה שלמעלה?

<הלל גלזמן: כן.

<הלל גלזמן: בהתחלה המצב היה גרוע מאוד, גולמי.

<הלל גלזמן: לאחר מכן פנינו וביקשנו טיפול.

<הלל גלזמן: התקינו מתקן טיהור מקומי קומפקטי אבל הוא מזרים לסביבה, הוא מזרים לתוך שמורת הר מירון ומזהם את הסביבה ואת מי התהום.

<איתן ארם: הוא לא מזרים שפכים.

<איתן ארם: הוא מזרים את המים המטופלים.

<הלל גלזמן: זה הפתרון.

<איתן ארם: זה הפתרון שיש שם.

<הלל גלזמן: הפתרון אינו פתרון סביבתי הולם.

<הלל גלזמן: אני יודע בדיוק מה קורה שם וזה לא פתרון קביל על הרשויות.

<איתן ארם: ולכן כרגע עוסקים בחיבור שלו.

<הלל גלזמן: אני לא מתווכח אתכם אלא אני בא לתאר את המצב, מה קורה במשרד הביטחון ואיך התהליכים לוקחים עשרות שנים.

<הלל גלזמן: זאת דוגמה שמתנהלת עשרות שנים.

<הלל גלזמן: לפני שבע-שמונה שנים הגישו לראשונה תכנית לחבר את הבסיס הזה למערכת האזורית.

<הלל גלזמן: לפני כארבע שנים קיבלנו תכניות.

<הלל גלזמן: היינו בסיורים ועד היום זה לא מבוצע.

<הלל גלזמן: אומרים אין תקציב, יש תקציב, אין תקציב וכולי, אבל בפועל בשטח הדברים מתנהלים לאט מדי ומאוחר מדי.

דוד אמסלם: הבנתי.

דוד אמסלם: מישהו אישר לכם להזרים את זה כך לטבע?

דוד אמסלם: יש לכם אישור כזה?

<איתן ארם: אני לא מכיר.

<איתן ארם: המתקן הוצב שם לפני הרבה זמן, הרבה שנים.

<איתן ארם: אני לא יודע להגיד איזה אישור אז ניתן או לא ניתן.

<איתן ארם: חשוב להגיד שמדובר בשפכים מטופלים.

<איתן ארם: בימים אלה מטפלים בהסדרת החיבור שם ושם תיפסק ההזרמה.

<איתן ארם: חתמנו הסכם, שילמנו למועצה על חיבור למערכת הביוב שלה.

דוד אמסלם: אני מספר לך שאין הזרמה כזאת.

דוד אמסלם: היא לא חוקית.

דוד אמסלם: אני אומר לך את זה באחריות גם כשאתה אומר לי טיפול, אתה צריך להגיד לי גם באיזו רמת טיפול.

דוד אמסלם: אתה יודע כמה רמות טיפול יש?

דוד אמסלם: כל הזרמה שאתה מזרים אותה לטבע, אתה בעצם צריך לקבל את האישורים להזרמה.

<איתן ארם: אני מכיר את זה.

<בר חן: מקבלים.

<בני אלבז: ראש רשות המים חותם על כל הזרמה לסביבה.

<בני אלבז: מקורות מזרימה מים שפירים לקידוח, צריכה לקבל צו.

דוד אמסלם: אגב, משרד הבריאות לא נותן אישורים מהסוג הזה.

<קריאה: בטח שכן.

דוד אמסלם: אני מודיע לכם.

דוד אמסלם: קודם כל, תשלחו לי את האישור.

דוד אמסלם: אני רוצה לדעת.

דוד אמסלם: יכול להיות שביקשתם אישור ממישהו שלא אמור לתת את האישור.

<איתן ארם: אנחנו לא מזרימים.

<איתן ארם: במקרים בהם יש לנו את אישור משרד הבריאות זה לא להזרמה לוואדי אלא זה לשימוש בקולחים להשקיה.

דוד אמסלם: זה משהו אחר.

דוד אמסלם: עכשיו אתה מסביר לי משהו אחר לגמרי.

דוד אמסלם: דרך אגב, גם השימוש הוא בתנאים מאוד מאוד מחמירים.

דוד אמסלם: אני מספר לך, גם אני ישבתי עם משרד הבריאות.

<איתן ארם: זה נעשה בתיאום עם משרד הבריאות בדרום.

<איתן ארם: יש את האישורים שלהם להשקיה.

דוד אמסלם: גם בתוך הבסיסים.

<איתן ארם: גם ביו"ש יש שני מתקנים או מתוכננים שני מתקנים בהם מוצב הסלע והשני בנווה יאיר.

<איתן ארם: גם שם זה יהיה להשקיה.

<איתן ארם: זה לא להזרמה לוואדי אלא להשקיית סרק.

<איתן ארם: בתיאום עם משרד הבריאות.

<בני אלבז: לא משרד הבריאות.

<בני אלבז: הזרמה היא רק סמכות שלי.

<בני אלבז: שיהיה ברור.

<קריאה: השקיה.

<קריאה: זה חלק מתנאי המכרז.

<אבנית אשתר: זה חלק מתנאי המכרז, האישורים האלה, כי אחרת לא נותנים לנו לרכוש אותם.

<אבנית אשתר: זה לא שכל אחד קם בבוקר ורוכש את זה.

דוד אמסלם: אני הבנתי לגבי הנושא הזה.

דוד אמסלם: דרך אגב, במה אתם עוסקים במשרד הביטחון?

דוד אמסלם: איתן, מה התפקיד שלך?

<איתן ארם: אני ראש החטיבה להגנת הסביבה ותשתיות.

דוד אמסלם: אתה בטוח?

דוד אמסלם: אני מניח שאתה קם בבוקר וזה אמור להיות העיסוק המרכזי שלך.

<איתן ארם: יש לי עוד כמה דברים שאני עוסק בהם.

דוד אמסלם: אבל איכות הסביבה, אני אומר לך, אני דן כאן באיכות הסביבה בכל מדינת ישראל בהרבה נושאים, אחד המרכזיים בהם, ואולי המרכזי, זה הנושא של הביוב.

<איתן ארם: בהחלט נושא מרכזי בעשייה שלנו.

דוד אמסלם: אבל תראה בנושא מרכזי שלך, תראה מה התשובות שלך.

<איתן ארם: אני אתייחס.

<איתן ארם: יש הרבה עשייה בתחום הזה.

<איתן ארם: יש גם הרבה התקדמות.

<איתן ארם: חיברנו עשרות בסיסים בשנים האחרונות, גם ביו"ש חוברו בסיסים, הרבה מאוד כספים מושקעים בנושא הזה.

<איתן ארם: תר"ש גדעון.

דוד אמסלם: עזוב.

דוד אמסלם: אתה מכיר מתקן אזרחי מכובד שלא מחובר לביוב?

דוד אמסלם: אתה כאילו אומר לי עכשיו שאתם מתקדמים, משקיעים המון, ואני שואל אותך הפוך.

<איתן ארם: בוא נדייק בטרמינולוגיה.

<איתן ארם: המתקנים מחוברים לביוב.

<איתן ארם: יש מקומות למשל בחטמ"ר שומרון, תקן גדול, יש לו פתרון שהוא לא סביבתי, הוא לא עומד בתקנים העדכניים.

<איתן ארם: יש לו בריכות חמצון.

<איתן ארם: בא משרד הבריאות ואמר שבריכות החמצון שלכם יושבות ליד קידוח מי שתייה, אנחנו מבקשים שתפנו אותן.

<איתן ארם: אנחנו הולכים להשקיע שם למעלה משמונה מיליון שקלים להתחבר למת"ש של הישוב.

דוד אמסלם: על זה היה אומר לך הגשש תודה רבה, איפה זה לשכת הסעד.

דוד אמסלם: באמת תודה רבה.

<איתן ארם: זה לא זורם לוואדי.

<איתן ארם: יש פתרון.

דוד אמסלם: זה מזהם את פני התהום.

דוד אמסלם: האנשים כנראה שותים את המים האלה באיזשהו מקום.

דוד אמסלם: הרי קודחים אותם ושואבים.

דוד אמסלם: אחר כך חולים במחלות כי המים מזוהמים ואתה אומר לי שאתם נהניתם לבקשה שלהם?

<איתן ארם: אנחנו מחברים את הבסיס למתקן של הישוב.

<איתן ארם: כן, בעקבות הדרישה של משרד הבריאות.

דוד אמסלם: האם נראה לך סביר שאם זה היה בתחומי מדינת ישראל איזה גוף אחר שהוא לא צה"ל, מישהו היה נותן לו להתנהל כך?

<איתן ארם: אני אומר שגם בתחומי מדינת ישראל יש בסיסים שהפתרון שלהם הוא בריכות חמצון.

<איתן ארם: צריך לשדרג, צריך לראות שהן מטופלות כמו שצריך, אבל יש מקרים שבהם זה הפתרון.

<לירון אדלר מינקה: אבל באיזה טווח זמן?

<לירון אדלר מינקה: עוד כמה זמן ייקח לפתור את העניין הזה?

<לירון אדלר מינקה: מה טווחי הזמן המתוכננים לכל העניין הזה?

<איתן ארם: הפקטור המרכזי הוא היקף התקציב שמושקע בזה.

<איתן ארם: ייקח עוד כמה שנים להערכתי.

<איתן ארם: אם אנחנו מדברים על התכנית הרב שנתית של צה"ל, תר"ש גדעון, עד 2020, מתוכננים להשקיע בזה מאה מיליון שקלים בנושא הזה כאשר במסגרת התקציב הזה יחוברו עוד 18 בסיסים חדשים.

<איתן ארם: הנושא בעבודה, משקיעים בזה הרבה עבודה, הרבה כספים והתחושה או הדברים שנאמרו כאן כאילו הנושא לחלוטין לא מטופל, היא לא מדויקת.

דוד אמסלם: אני אגיד לך משהו.

דוד אמסלם: הנושא הזה לא שהוא לחלוטין לא מטופל.

דוד אמסלם: הנושא הזה לדעתי צריך להיות מטופל לא בתכנית רב שנתית אלא בשנה.

דוד אמסלם: הכנסת לא הייתה יכולה לתפקד ואף אחד לא היה נותן לה לתפקד אלא היו סוגרים אותה, מוציאים לה צו סגירה, אם הביוב שלה כאן היה זורם החוצה.

דוד אמסלם: הכנסת.

דוד אמסלם: אבל אצלכם כנראה הכללים אחרים.

דוד אמסלם: אתם מחליטים לעשות מה שאתם רוצים, במיוחד ביהודה ושומרון, כי מה המצב שם?

דוד אמסלם: הרבה יותר גרוע.

דוד אמסלם: למה?

דוד אמסלם: אתם גם הממשלה.

<קריאה: הריבון.

דוד אמסלם: אתם גם הריבון.

דוד אמסלם: אתם גם לעצמכם קובעים.

דוד אמסלם: לאחרים הייתם מוציאים את הצווים, סוגרים אותם, אבל לעצמכם – הכול בסדר.

<איתן ארם: אנחנו מדברים על פערים של עשרות שנים.

דוד אמסלם: מה זה קשור?

<איתן ארם: כל הבסיסים שאנחנו מדברים עליהם הם בסיסים שהוקמו לפני שנים.

דוד אמסלם: מה זה קשור?

דוד אמסלם: לא הבנת.

<איתן ארם: כל הבסיסים החדשים שמוקמים, חלק מההקמה שלהם הוא חיבור לביוב.

<איתן ארם: יש כאן פער תשתיות גדול שצריך לסגור אותו.

דוד אמסלם: אבל מה זה קשור?

דוד אמסלם: מה זה קשור עכשיו לזה?

דוד אמסלם: רוב הבסיסים הם ישנים.

דוד אמסלם: זה כבר סיפור של עשרות שנים.

דוד אמסלם: לא הבנתי מה זה קשור.

דוד אמסלם: בזמנו הייתה פחות מודעות, עשו בורות ספיגה אבל היום אנחנו נמצאים בעידן אחר.

דוד אמסלם: אנחנו גם מבינים שאלה מחלות.

דוד אמסלם: איך אמרתי?

דוד אמסלם: זה לא רק ריח לא טוב באף.

דוד אמסלם: אנשים מתים מהדברים האלה.

דוד אמסלם: זה מחלחל לקרקע, חלחל שם ויצא בראש העין, שאבו, מישהו שתה, התפתחה לו איזו מחלה פה, מחלה שם, הוא לא יודע לזהות אתכם ולתבוע אתכם.

דוד אמסלם: אנחנו מודעים לזה.

דוד אמסלם: אנחנו מודעים לכך שרוב המחלות היום או חלק גדול מהן זה בכלל זיהום אוויר ובגלל זיהום קרקע.

דוד אמסלם: פעם חשבנו שזה כמה מוזרים כאלה שאוהבים רק לנשום אוויר נקי שיהיה להם נעים אבל זה כבר לא שם מזמן.

דוד אמסלם: אני אראה לך מחקרים שחלק גדול מהמחלות במדינת ישראל באות מזה.

דוד אמסלם: היות ואנחנו כבר מבינים שאנחנו שם, אנחנו צריכים לפעול במהירות לתקן את זה.

דוד אמסלם: צה"ל הוא גוף עתיר משאבים, עתיר ביותר, אולי גם יותר מדי משאבים.

דוד אמסלם: אני אומר לך.

דוד אמסלם: אנחנו מדברים על חיבור ביוב.

דוד אמסלם: אתה יודע מה?

דוד אמסלם: אם יש איזה בסיס שצריך לסלול לו קו של ארבעים קילומטרים בשביל עשרים חיילים, ברור שאף אחד לא אומר לך אבל בוא תסדיר את זה.

דוד אמסלם: תמצא את המנגנון הנכון שיש מתקן, שאין שם חלחול מי תהום, שהסירחון לא עולה והכול בסדר, אבל לשם כך יש את המשרד להגנת הסביבה שנותן הנחיות ומאשר דברים כאלה לכל מדינת ישראל ואתה בכללה, אבל לא יכול להיות שאתה עושה מה שאתה רוצה.

דוד אמסלם: אני עושה דיון לפני שנה, אתה חוזר אלי עם אותן מנטרות וכשאני אומר לך שתיתן לי תכנית עבודה אחרי חודשיים, אחרי שנה אין אותה ולכן אני מבין גם איך מתנהלת בשוטף העבודה שלך.

דוד אמסלם: אתה מספר לי עכשיו את הסיפורים האלה?

דוד אמסלם: שיש הרבה מתקנים, הם ישנים, כבר הרבה מאוד שנים.

דוד אמסלם: כמה שנים אתה בתפקיד?

<איתן ארם: ארבע שנים.

דוד אמסלם: ואתה לא מבין שזה הנושא שלך שהוא אולי בין המרכזיים?

דוד אמסלם: אני צריך עכשיו לעשות חקיקה ראשית?

דוד אמסלם: תראה, אני אספר לך.

דוד אמסלם: בסיפור של המדבירים אתה לא היית כאן.

דוד אמסלם: אתה יודע מי ישב כאן?

דוד אמסלם: כמעט הפרקליט הצבאי הראשי.

דוד אמסלם: כל הפרקליטות של צה"ל ישבה כאן.

דוד אמסלם: שר הביטחון ניסה להתערב בחקיקה הזאת.

דוד אמסלם: אני מספר לך.

דוד אמסלם: הלך לראש הממשלה.

דוד אמסלם: אני לא הסכמתי בגלל שאני מבין שאתם פוגעים הרבה פעמים בבריאות גם של החיילים וגם של הסביבה.

דוד אמסלם: לכן אנחנו הכנסנו את המדבירים שיעשו גם בדיקה בצה"ל וצה"ל צריך להיות בדיוק כמו כל ארגון אחר.

דוד אמסלם: כמובן שאפשר להכניס לשם את האנשים, אפשר להתאים אותם לסיווג הביטחוני, הכול בסדר, אבל אנחנו, ואני ראיתי כאן תמונות ביוב בתוך הבסיסים של צה"ל, בתמונות שהראו לנו אז, כולל בסיסי חיל האוויר, שלדעתי זה היה בתל נוף או בחצור.

דוד אמסלם: תשמעו, יש לכם אחריות כאן.

דוד אמסלם: יש לכם אחריות כלפי המשאבים של מדינת ישראל שזאת הקרקע והמים.

דוד אמסלם: יש לכם אחריות כלפי התושבים שגרים סביב הבסיסים וכלפי החיילים שגרים בבסיס.

דוד אמסלם: לכן לא הגיוני שאתה ממשיך לומר לי את הדבר הזה.

דוד אמסלם: אני רוצה לשמוע את איצ'ה, מה המצב ביהודה ושומרון.

דוד אמסלם: היכן שהיינו.

דוד אמסלם: ספר לנו קצת.

<יצחק מאיר: כהקדמה.

<יצחק מאיר: קודם כל, אין ספק שהעובדה שהריבון מזלזל בתחום הביוב, הרבה שנים זלזל בתחום הביוב, גורמת נזק גם להתיישבות.

<יצחק מאיר: אם ראשי המועצות לוקחים הלוואות, מאות מיליוני שקלים, כדי לפתור את בעיית הביוב באמצעות מילת"ב ואחרים, והבסיס ליד הישוב מזלזל, זה משפיע.

דוד אמסלם: יש איזה ישוב שלא מחובר לביוב?

<יצחק מאיר: רגע.

<יצחק מאיר: רשמתי.

<יצחק מאיר: מצד שני, אין ספק שאנחנו רואים שינוי גדול ואני אעבור עליו עכשיו במהירות.

<יצחק מאיר: צריך להבחין בין מחנות, בסיסים קבועים, לבין מחלקות או נקרא לזה מחסומים שמטבע הדברים הם האחרונים בתור להסדרה.

<יצחק מאיר: אין לי כאן את הרשימה של אזור יהודה ובקעת הירדן, שם אין פתרונות.

<יצחק מאיר: בשומרון כמעט כולם לקראת הסדרה בצורה זו או אחרת.

<יצחק מאיר: זאת אומרת, מחנה ליד אלקנה לקראת פתרון, מחנה תפוח שהוא אחת הדוגמאות של העשרים שנים פלוס זורם לתוך צומת תפוח, ביוב גולמי, בצורה זו או אחרת לקראת פתרון עם המועצה.

<איתן ארם: יש שם פתרון לישוב?

<קריאה: גם לישוב אין פתרון.

<יצחק מאיר: פתרון ישן.

<יצחק מאיר: יהיה פתרון חדש ואתם תתחברו.

<איתן ארם: כשיהיה פתרון חדש שאפשר להשתלב בו, נשתלב בו.

<יצחק מאיר: מחנה אלון מורה, הצעה לקראת פתרון.

<יצחק מאיר: אבני חפץ, המחנה מחובר לישוב, משדרגים בישוב.

<יצחק מאיר: חרמש, המתקן לא תקין, לקראת פתרון.

<יצחק מאיר: מבוא דותן תקין.

<יצחק מאיר: צופים, נבחנות חלופות.

<יצחק מאיר: עלי זהב, בבדיקה.

<יצחק מאיר: יש כאן פרויקטורית של משרד הביטחון שהיא פשוט בולדוזר והיא מתקדמת.

<יצחק מאיר: סליחה, על ההשוואה.

<יצחק מאיר: חטמ"ר שומרון, שחבר הכנסת אמסלם הביא אותו כדוגמה שזה ביזיון נוראי, יש טיוטת הסכם לביצוע.

<איתן ארם: לחטמ"ר שומרון יש בריכות חימצון שלא עומדות היום בתקן.

<יצחק מאיר: יש שם שכבה מזוהמת הביוב.

<יצחק מאיר: גולמי.

<איתן ארם: בדיוק בגלל זה יש השקעה עליה דיברתי.

<איתן ארם: אין שם הזרמה לוואדי.

<איתן ארם: יש שם פתרון.

<יצחק מאיר: אני הייתי בצבא, וזה היה לפני 45 שנים, הביוב היה במצב הזה.

<יצחק מאיר: כמעט חמישים שנים.

<בני אלבז: לא.

<בני אלבז: הייתה מערכת של הצינור שהתפוצצה בתוך הישוב והשקענו שם ותיקנו.

<יצחק מאיר: מעלה אפרים, לקראת פתרון יחד עם הישוב.

<יצחק מאיר: מחנה עופר, הסתיים.

<יצחק מאיר: תקין.

<יצחק מאיר: חורש ירון, תקין.

<יצחק מאיר: הסתיים.

<יצחק מאיר: קדומים, אני מקווה לקראת פתרון.

<יצחק מאיר: נווה יאיר, כפי שנמסר, גם הוא.

דוד אמסלם: אני שומע שהרוב לקראת פתרון.

דוד אמסלם: כמה זמן זה לקראת הפתרון?

<איתן ארם: אני רוצה להתייחס לזה.

<איתן ארם: למשל מעלה אפרים, תקופה ארוכה הייתה שם בעיה, לא רק לנו אלא גם לישוב.

<איתן ארם: המט"ש של הישוב קרס.

<איתן ארם: היינו מחוברים למערכת הביוב של הישוב והמט"ש של הישוב עם השפכים שלנו בתוכם קרס.

<איתן ארם: חתמנו לאחרונה הסכם עם המועצה שאנחנו בתוך הפתרון שלהם.

<איתן ארם: אני מניח שיארך כאן שנתיים לפחות עד שהשפכים שם יפסיקו לזרום.

<איתן ארם: מדובר כאן בתהליכים של תשתיות שלוקחים זמן.

<איתן ארם: גם אם אני בא ואומר חתמתי על הסכם, העמדתי את כל התקציב וחתמתי על הסכם, לוקח שנתיים-שלוש כאשר לפעמים למועצה גם אין לאן לחבר אותי.

<איתן ארם: מגן דן, אנחנו רודפים שם אחרי ראש המועצה כדי שישתלב בפתרון שלנו.

<איתן ארם: אנחנו רודפים שם אחרי ראש המועצה.

<איתן ארם: הוא לא מוכן לפתור יחד אתנו את הבעיה.

<איתן ארם: יכול להיות שיפתור את הבעיה עצמאית.

<איתן ארם: העניין הוא שהשפכים שלו מגיעים אלינו.

<איתן ארם: הוא יושב מעלינו.

<איתן ארם: יש מקומות שגם למערכת האזרחית אין פתרון או לפעמים אין רצון לפתור אתנו את הבעיה.

<אורלי אלמגור לוטן: להעיר.

<אורלי אלמגור לוטן: אני מחליפה את שירי.

<אורלי אלמגור לוטן: לפי מה שהבנו יש פער או הבדל בין יהודה לבין שומרון בהקשר הזה ואתה מתייחס לשומרון.

<אורלי אלמגור לוטן: לפחות לפי המידע ששירי קיבלה, המצב ביהודה הוא פחות טוב ובעצם ההסכמות שאתם מגיעים אליהם ביניכם, שהם הדבר העיקרי שדוחף קדימה, הם סוג של וולנטריות.

<איתן ארם: למה וולנטריות?

<אורלי אלמגור לוטן: אמרתי שלפחות זה המידע שלנו.

<אורלי אלמגור לוטן: לכן ביהודה יש פער.

<איתן ארם: אני רוצה להתייחס לוולנטריות.

<איתן ארם: זה נאמר בהתחלה בהקשר של החלטת ממשלה.

<איתן ארם: אנחנו לא צריכים החלטת ממשלה או פעילות וולנטרית כדי לחבר את הבסיסים.

<איתן ארם: אנחנו עוסקים בזה.

<איתן ארם: החלטת הממשלה, אפילו שפג תוקפה, היא הייתה עד 2015.

<איתן ארם: אנחנו ממשיכים לעבוד בנושא הזה.

<איתן ארם: לא צריך לא החלטת ממשלה ולא פעילות וולנטרית.

<איתן ארם: עוסקים בנושא, משקיעים בו כספים, יש לנו אחריות ואנחנו עובדים בהתאם.

<אורלי אלמגור לוטן: אתה מתייחס כרגע ליהודה ושומרון.

<אורלי אלמגור לוטן: לכן התייחסתי לזה.

<אורלי אלמגור לוטן: זה נראה כאילו שומרון, מי שיושב באיגוד ערים יותר דוחף את זה מולכם.

<אורלי אלמגור לוטן: כך אנחנו הבנו.

<איתן ארם: אנחנו עובדים בשיתוף פעולה טוב.

<איתן ארם: זה ממש לא מדויק.

דוד אמסלם: איצ'ה, מה המצב ביהודה?

<יצחק מאיר: מצטער.

<יצחק מאיר: אני ראיתי את זה מהעבודה שהכינה שירי, את הרשימה.

<יצחק מאיר: אני לא מכיר.

<יצחק מאיר: זה לא האזור.

דוד אמסלם: אתה התייחסת רק לשומרון.

<יצחק מאיר: כן.

<שי קבון: אני מנהל מחלקת תשתיות זורמות במועצה האזורית שומרון.

<שי קבון: אנחנו באופן סדור בקשר יום יומי אפילו עם משרד הביטחון בנושא הסדרת פתרונות הביוב.

<שי קבון: זה אפילו מתקדם טוב מאוד.

<שי קבון: אנחנו נמצאים בהליכים מאוד מתקדמים של חתימת חוזה.

<שי קבון: כמובן שגם לנו יש את הבעיות הסטטוטוריות שלנו כאשר המתקנים ושכל המעברים שלהם, הקווים שלהם, יוצאים ואמורים להגיע אלינו.

<שי קבון: אנחנו מסייעים לקדם את הנושא הסטטוטורי.

<שי קבון: מבחינתנו בגזרה שלנו, בגזרת שומרון לצורך העניין על כל מרחביה, המצב הולך ומתקדם בצורה טובה ואנחנו אופטימיים.

דוד אמסלם: שמענו מאיצ'ה.

דוד אמסלם: בסדר.

דוד אמסלם: גם ביקרנו אצלכם.

דוד אמסלם: זה בא כתוצאה מהביקור במקום.

<בני אלבז: במעלה אפרים לחצנו על משרד הביטחון והוא הצליח לתת שני מיליון שקלים כולל שניים וחצי מיליון שקלים של המינהל האזרחי והצלחנו להגיע למצב ששמונה וחצי מיליון שקלים כדי לעזור למועצה כי שם החתך הסוציו אקונומי הוא נמוך והאוגדה שם השתמשה במשך עשרות שנים במתקנים והם קרסו.

<בני אלבז: זה יוצא לדרך.

<איתן ארם: בני, בוא נדייק.

<איתן ארם: מה זה השתמשה?

<איתן ארם: יש הרבה מקומות בהם אנחנו מחוברים למערכת הביוב של הישוב.

<איתן ארם: אנחנו משלמים.

<איתן ארם: זה לא וולנטרי ולא בהתנדבות.

<איתן ארם: אנחנו משלמים אגרות ביוב בהתאם למה שאנחנו משתמשים.

<בני אלבז: במעלה אפרים לא שולמה אגורה.

דוד אמסלם: אני לא מתכוון לעשות כאן דיון על מעלה אפרים.

דוד אמסלם: אחרי כן שב ודבר אתו.

דוד אמסלם: זה פחות חשוב לי.

<בני אלבז: באגד מחנות בית אל הייתה בעיה קשה מאוד.

<בני אלבז: הבאנו את המשטרה הירוקה לתוך תחום המחנה, יצרנו פעילות נגד מפקד הבסיס והצלחנו בסופו של דבר לשדרג את כל אגד מחנות בית אל בהשקעה של ארבעה וחצי מיליון שקלים בחיבור למת"ש של בית אל.

דוד אמסלם: עזוב את זה עכשיו.

דוד אמסלם: אני שואל אותך שאלה אחרת שיותר מעניינת אותי מאשר בית אל ודברים נקודתיים.

דוד אמסלם: בני, יש לכם סנקציות מול צה"ל בנושא הזה?

<בני אלבז: צה"ל הוא הריבון.

דוד אמסלם: שאלתי.

<בני אלבז: זה שונה מאשר בישראל.

דוד אמסלם: נניח יש בסיס מסוים שעכשיו מזרים את הביוב שלו לתוך ודאי כלשהו.

דוד אמסלם: כך בא לו לעשות.

דוד אמסלם: אתה בא ל-ש.ג.

דוד אמסלם: ומשאיר שם פתק למפקד הבסיס כי לא ייתנו לך להיכנס ואתה אומר לו שאתה מבקש שיפסיקו.

דוד אמסלם: מה הסנקציות שלך שם?

<בני אלבז: סנקציות הן הכנסת משטרה ירוקה לתוך תחום מחנה צה"ל לפעול נגד מפקד הבסיס.

<בני אלבז: כך צריך לעשות.

<קריאה: אין.

דוד אמסלם: זאת אומרת, אין לך.

דוד אמסלם: אתה מדבר אתי על דברים תיאורטיים.

דוד אמסלם: אנחנו במדע בדיוני עכשיו.

<בני אלבז: עשינו את זה כמה פעמים.

דוד אמסלם: יש מישהו שרוצה להוסיף משהו לפני שאני מסכם?

<תומר ישראל: אני מעמותת ירוק עכשיו.

<תומר ישראל: אנחנו עוסקים בנושא כבר הרבה זמן ואני רוצה להגיד שני דברים.

<תומר ישראל: אנחנו הגשנו עתירה בנושא הביוב בבית אל, עתירה שאני לא יודע אם היא הייתה המכריעה כמו שקבע בג"ץ או שהיא הייתה רק כוח דוחף להסדרת הביוב במקום.

<תומר ישראל: אבל זה מה שהוביל להסדרת הביוב בבית אל.

דוד אמסלם: אתה אומר שבג"ץ מתחיל לעסוק בביוב ולעשות חיבורים.

<תומר ישראל: אני נאלצתי לגמגם לשופט ג'ובראן כשהוא שאל אותי אם הוא צריך להיות גננת.

<תומר ישראל: משפט אחד נוסף אני רוצה לומר.

<תומר ישראל: אף על פי שהרעיון כבר עלה שצה"ל הוא הריבון בשטח, יש עליו חובות מינהליות כמינהל אזרחי.

<תומר ישראל: יש עליו גם חובות מינהליות והוא חייב להתנהל בצורה שהיא לפחות נקראת שוויון.

<תומר ישראל: זאת אומרת, בדרך כלל המשפט מצפה מהרשות המינהלית להוות דוגמה אבל המינימום הנדרש הוא שוויון וכאשר צה"ל לא עומד כאן בכלל בשוויון התנהלות והוא מאשים שיש גם גופים אזרחיים אחרים שלא מתנהלים בסדר, זה נכון, אבל זה לא מהווה תירוץ ולא פתרון לדבר הזה.

<תומר ישראל: צה"ל צריך לטפל בביוב בלי קשר.

דוד אמסלם: תודה.

דוד אמסלם: זה ברור.

דוד אמסלם: איתן, אתה רוצה לומר משהו לפני שאני מסכם?

<איתן ארם: אני אומר שצה"ל לא מאשים ולא מתנער.

<איתן ארם: אנחנו מטפלים, משקיעים בזה תקציבים, יש לנו תכנית עבודה ופועלים בהתאם.

<איתן ארם: אם יצאה מכאן איזו תחושה או לפחות בתחילת הדיון כאילו הנושא לא מטופל או מוזנח, זה לחלוטין לא המצב.

<איתן ארם: נעשית כאן הרבה עבודה.

<איתן ארם: יש תכנית עבודה ואנחנו מתקדמים על פיה.

דוד אמסלם: ברשותכם, אני רוצה לסכם את הדיון.

דוד אמסלם: אני יוצא ממנו בדיוק כמו לפני שנה פלוס-מינוס עם אותן תשובות ואותם משפטים.

דוד אמסלם: אני אעשה את הדבר הבא.

דוד אמסלם: לגבי מה שאמרת, תומר.

דוד אמסלם: אתה יודע, אימא שלי סיפרה לי שפעם באו לרב ואמרו לו כבוד הרב, חמור שנפל לבור בשבת, מותר להוציא אותו?

דוד אמסלם: אמר להם, מה פתאום, זה חילול שבת.

דוד אמסלם: אמרו לו, אבל כבוד הרב, זה החמור שלך ואז הוא אמר: בשקט וצמוד לקיר.

דוד אמסלם: זה מה שקורה כאן.

דוד אמסלם: מיד עם תחילת המושב הבא – ואני מבקש, לאה, להקפיד על זה – אני אקיים דיון נוסף ובו אני אבקש שתציגו לנו תכנית עבודה.

דוד אמסלם: קודם כל, לא תכנית עבודה אלא קודם כל היכן הבעיות, בשני מישורים, גם של בורות הספיגה, גם בורות החמצון וגם בזרימה וגם היכן זה לא מחובר בגלל כל מיני סיבות.

דוד אמסלם: היכן יש פתרונות לא תקניים.

דוד אמסלם: דרך אגב, כשהוא לא תקני, זה לא פתרון.

דוד אמסלם: אין פתרון לא תקני.

דוד אמסלם: כשזה לא תקני, זה לא פתרון.

<איתן ארם: זה במקומות בהם אנחנו משקיעים כספים.

דוד אמסלם: לך יש איזו טרמינולוגיה להגיד שזה לא, יש שם משהו, יש פתרון אבל זה לא תקני.

דוד אמסלם: זה לא תקני, זה לא פתרון.

דוד אמסלם: אין פתרון.

<איתן ארם: כשאני אומר שיש שם פתרון לא תקני, הכוונה היא שזה לא זורם לוואדי באופן קבוע.

<איתן ארם: זה לא המצב.

<איתן ארם: יש שם פתרון שצריך לשדרג אותו.

דוד אמסלם: מה זה חשוב?

דוד אמסלם: כשזה לא תקני, זה לא תקני.

דוד אמסלם: כשזה לא תקני, זה לא חוקי.

דוד אמסלם: מה זה לא תקני?

דוד אמסלם: מחר תשים שם דלי ותגיד לי שזה פתרון אבל זה לא תקני.

<איתן ארם: אם יש בריכות חמצון, צריך לשדרג, אז עושים את זה.

דוד אמסלם: אבל בורות חמצון שהם לא תקניים, הם לא תקניים.

דוד אמסלם: אם יש לך אובר פלור וזה נכנס ואם זה לא תקני, זה לא תקני.

דוד אמסלם: זאת מערכת שלא צריכה להיות.

דוד אמסלם: אני לא נכנס לזה אבל כשזה לא תקני, זה לא חוקי.

דוד אמסלם: תמיד תחשוב מה היה קורה עם גוף אחר.

דוד אמסלם: אני אומר לך, אני מצוי בנושא הזה כבר הרבה מאוד שנים, עסקתי בזה בירושלים, אין דברים כאלה היום.

דוד אמסלם: דרך אגב, יש כאן ראשי עיר, יש כאן חבר כנסת אחד לפחות שהיה ראש עיר בעבר, עדיין עומדת נגדו תביעה פלילית אישית על ביוב בעיר שלו ואני בספק אם הוא בכלל ידע עליו.

דוד אמסלם: תביעה אישית.

דוד אמסלם: תביעה פלילית, לא בוא תיקח קנס.

דוד אמסלם: בצד האזרחי זה ברור.

דוד אמסלם: היות ואתם בעצם גם הריבון של עצמכם, זה הסיפור כאן, אתם צריכים להקפיד על עצמכם קצת יותר מאשר אתם מקפידים על האחרים כי אתם הריבון.

דוד אמסלם: תחשוב קצת.

דוד אמסלם: תאר לעצמך שהכנסת מזלזלת בחוקי המדינה יותר מהאזרחים, אז מה יגידו האזרחים?

דוד אמסלם: קודם כל תהיו אתם מה שנקרא טול קורה מבין עיניך.

דוד אמסלם: קודם כל תהיה אתה טוב לפני שאתה מבקש ממישהו אחר.

דוד אמסלם: הרי מחר הישוב שם מתנהל עם הביוב לא בסדר, ומי עושה לו את כל הבלגן?

דוד אמסלם: אלוף הפיקוד אבל הוא עצמו לא בסדר.

דוד אמסלם: אז מה הוא בכלל דורש מהם כשהוא לא בסדר?

דוד אמסלם: לכן אני חושב שזו הדרך וכך אתם צריכים להתנהל.

דוד אמסלם: לכן אין טעם להכביר מלים, אתם מכירים את הנושא וחבל לי למרוח את הזמן.

דוד אמסלם: כפי שאמרתי, בתחילת המושב הבא - אני מבקש שזה יהיה בשבועיים הראשונים של המושב – אני אקיים דיון ובו אני ארצה שאתם תציגו את כל התכנית.

דוד אמסלם: קודם כל תציגו לי את כל בסיסי צה"ל עם הבעיות.

דוד אמסלם: אתה יודע מה?

דוד אמסלם: גם לא הבעיות.

דוד אמסלם: תעשו את הפריסה בכל מדינת ישראל.

דוד אמסלם: אני אתן לך חצי שעה להציג נתונים.

דוד אמסלם: כל בסיסי צה"ל שלא מחוברים לביוב תקין, שיש להם בורות ספיגה, בורות חמצון וזרימה רגילה לתוך הוואדי ישירות.

דוד אמסלם: תציג לנו קודם כל את הנתונים.

דוד אמסלם: לאחר מכן תציג לנו את תכנית העבודה בכפוף לכל התקציבים שנדרשים לכל הפרויקטים האלה.

דוד אמסלם: אני מציע לכם להגיש תכנית עבודה שנתית.

דוד אמסלם: אם זה רב שנתי, בוודאי לא צריך להיות עשרים שנים.

דוד אמסלם: עד אז אני אשקול אם להזמין גם את שר הביטחון לדיון כי אני רואה את הנושא כדבר חמור.

דוד אמסלם: יכול להיות שאני אזמין את הרמטכ"ל.

דוד אמסלם: בכל מקרה לדיון הבא אני צריך כאן את משרד המשפטים, את משרד האוצר, את כל משרדי הממשלה הרלוונטיים כמו המשרד להגנת הסביבה, רשות המים.

דוד אמסלם: אני מבקש מהמשרד להגנת הסביבה, כולל הייעוץ המשפטי שלו, האכיפה, הסיירת הירוקה וכל העולם ואשתו.

דוד אמסלם: פעם אחת ולתמיד אני רוצה לסגור את האירוע הזה.

דוד אמסלם: לגבי יהודה ושומרון, אמרתי, אני כבר אשקול איזה דרג צבאי להזמין לכאן.

דוד אמסלם: יכול להיות שזה יהיה אלוף הפיקוד עצמו, יכול להיות שזה יהיה הרמטכ"ל, יכול להיות שניהם ביחד ועם שר הביטחון.

דוד אמסלם: אני אחליט על כך.

דוד אמסלם: מבחינתי האירוע הזה חייב להסתיים, לפחות בתפיסה הצה"לית.

דוד אמסלם: אמרתי, שנתיים, שלוש, אבל צריך לעשות לזה סוף.

דוד אמסלם: נגמר.

דוד אמסלם: ביובים במדינת ישראל בשנת 2017 כבר לא צריכים לזרום כך.

דוד אמסלם: אין דברים כאלה.

דוד אמסלם: יספיקו לך חודשיים להכין את כל מה שאני מבקש?

<איתן ארם: אני מאמין שאת ריכוז הנתונים אסיים.

<איתן ארם: כן.

דוד אמסלם: אל תאמין.

דוד אמסלם: תגיד לי כן או לא.

דוד אמסלם: אם אתה רוצה עוד שבוע, תקבל.

<איתן ארם: אני מעריך שזה יספיק.

דוד אמסלם: זה מה שנעשה.

דוד אמסלם: תודה רבה לכולם.